CELEX: 32021R1400
Language: mt
Date: 2021-08-24 00:00:00
Title: Regolament ta’ Implimentazzjoni tal-Kummissjoni (UE) 2021/1400 tal-24 ta’ Awwissu 2021 li jiffissa r-rati tal-imgħax li jridu jintużaw biex jiġu kkalkulati l-kostijiet għall-finanzjament tal-miżuri ta’ intervent, li jikkonsistu fix-xiri, il-ħżin u r-rimi tal-ħażniet għas-sena fiskali 2022 tal-FAEG

25.8.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 301/6
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2021/1400
         tal-24 ta’ Awwissu 2021
         li jiffissa r-rati tal-imgħax li jridu jintużaw biex jiġu kkalkulati l-kostijiet għall-finanzjament tal-miżuri ta’ intervent, li jikkonsistu fix-xiri, il-ħżin u r-rimi tal-ħażniet għas-sena fiskali 2022 tal-FAEG
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1306/2013 tal-Parlament Ewropew u tal-Kunsill tas-17 ta’ Diċembru 2013 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolamenti tal-Kunsill (KEE) Nru 352/78, (KE) Nru 165/94, (KE) Nru 2799/98, (KE) Nru 814/2000, (KE) Nru 1290/2005 u (KE) Nru 485/2008 (1), u b’mod partikolari l-Artikolu 20(1) u (4) tiegħu,
         Wara li kkonsultat lill-Kumitat dwar il-Fondi Agrikoli,
         Billi:
         
                     (1)
                  
                  
                     L-Artikolu 3(1)(a) tar-Regolament ta’ Delega tal-Kummissjoni (UE) Nru 906/2014 (2) jistipula li n-nefqa relatata mal-kostijiet ta’ finanzjament imġarrba mill-Istati Membri sabiex jimmobilizzaw fondi biex jixtru l-prodotti trid tiġi ddeterminata f’konformità mal-metodi stabbiliti fl-Anness I ta’ dak ir-Regolament.
                  
               
                     (2)
                  
                  
                     Il-punt I.1 tal-Anness I tar-Regolament ta’ Delega (UE) Nru 906/2014 jipprevedi li l-kostijiet ta’ finanzjament ikkonċernati jridu jiġu kkalkulati abbażi ta’ rata tal-imgħax uniformi għall-Unjoni ffissata mill-Kummissjoni fil-bidu ta’ kull sena fiskali. Din ir-rata tal-imgħax tikkorrispondi għall-medja tar-rati bil-quddiem tal-Euribor għal terminu ta’ tliet xhur u ta’ 12-il xahar, irreġistrati matul il-perjodu ta’ referenza ta’ sitt xhur li jrid jiġi ddeterminat mill-Kummissjoni, qabel in-notifika mingħand l-Istati Membri prevista fl-ewwel paragrafu tal-punt I.2 ta’ dak l-Anness, b’koeffiċjent ta’ korrezzjoni ta’ terz u ta’ żewġ terzi rispettivament.
                  
               
                     (3)
                  
                  
                     Biex jiġu ddeterminati r-rati tal-imgħax applikabbli għal sena fiskali partikolari, l-ewwel paragrafu tal-punt I.2 tal-Anness I tar-Regolament ta’ Delega (UE) Nru 906/2014 jipprevedi li l-Istati Membri jridu jinnotifikaw lill-Kummissjoni, meta titlob dan, bir-rata tal-imgħax medja mġarrba minnhom realment matul il-perjodu ta’ referenza msemmi fil-punt I.1 ta’ dak l-Anness, sa mhux iktar tard mid-data ta’ skadenza msemmija f’dik it-talba.
                  
               
                     (4)
                  
                  
                     Barra minn hekk, f’konformità mat-tieni paragrafu tal-punt I.2 tal-Anness I tar-Regolament ta’ Delega (UE) Nru 906/2014, jekk Stat Membru ma jibgħat l-ebda notifika, fil-forma u sad-data ta’ skadenza msemmijin fl-ewwel paragrafu ta’ dak il-punt, ir-rata tal-imgħax imġarrba minn dak l-Istat Membru għandha titqies bħala 0 %. Jekk Stat Membru jiddikjara li ma ġarrab l-ebda kost tal-imgħax għax ma kellux prodotti agrikoli fil-ħżin pubbliku matul il-perjodu ta’ referenza, il-Kummissjoni trid tistabbilixxi dik ir-rata tal-imgħax f’konformità mat-tielet paragrafu ta’ dak il-punt.
                  
               
                     (5)
                  
                  
                     Minħabba l-fatt li ma kien hemm l-ebda prodott agrikolu fil-ħżin pubbliku matul il-perjodu ta’ referenza ta’ sitt xhur li huwa stabbilit għax-xhur ta’ Novembru 2020 sa April 2021, l-Istati Membri ma ntalbux jagħmlu notifiki skont l-ewwel paragrafu tal-punt I.2 tal-Anness I tar-Regolament ta’ Delega (UE) Nru 906/2014. Għalhekk, il-Kummissjoni ffissat rata ta’ imgħax ta’ referenza skont it-tielet paragrafu ta’ dak il-punt.
                  
               
                     (6)
                  
                  
                     F’konformità mal-punt I.3 tal-Anness I tar-Regolament ta’ Delega (UE) Nru 906/2014, ir-rata tal-imgħax stabbilita abbażi tal-punt I.2 ta’ dak l-Anness trid titqabbel mar-rata tal-imgħax uniformi ffissata abbażi tal-punt I.1 ta’ dak l-Anness. Ir-rata tal-imgħax applikabbli għal kull Stat Membru trid tkun l-aktar waħda baxxa minn dawn iż-żewġ rati tal-imgħax. Madankollu, għall-fini tar-rimborż tan-nefqa tal-Istati Membri, ir-rati tal-imgħax negattivi ma jistgħux jiġu kkunsidrati.
                  
               
                     (7)
                  
                  
                     Ir-rati tal-imgħax applikabbli għas-sena fiskali tal-2022 tal-FAEG għandhom jiġu stabbiliti billi jitqiesu dawk il-fatturi differenti,
                  
               ADOTTAT DAN IR-REGOLAMENT:
         
            Artikolu 1
            Għan-nefqa marbuta mal-kostijiet ta’ finanzjament imġarrba mill-Istati Membri biex jimmobilizzaw il-fondi għax-xiri sfurzat ta’ prodotti li għandhom jitħallsu mis-sena fiskali 2022 tal-Fond Agrikolu Ewropew ta’ Garanzija (FAEG), ir-rati tal-imgħax previsti fl-Anness I tar-Regolament ta’ Delega (UE) Nru 906/2014 f’konformità mal-Artikolu 3(1)(a) ta’ dak ir-Regolament għandhom jiġu ffissati għal 0 %.
         
         
            Artikolu 2
            Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            Għandu japplika mill-1 ta’ Ottubru 2021.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, l-24 ta’ Awwissu 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 347, 20.12.2013, p. 549.
         
            (2)  Ir-Regolament ta’ Delega tal-Kummissjoni (UE) Nru 906/2014 tal-11 ta’ Marzu 2014 li jissupplimenta r-Regolament (UE) Nru 1306/2013 tal-Parlament Ewropew u tal-Kunsill fir-rigward tal-infiq b’intervent pubbliku (ĠU L 255, 28.8.2014, p. 1).